# Topographia Hassiae: Zwingenberg

* ← Zierenberg
* aus Topographia Hassiae, Text von Martin Zeiller, Illustrationen von Matthäus Merian ||
* Zwingenberg in der Wikipedia ||
* fertigFertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. ||
* Für eine seitenweise Ansicht und den Vergleich mit den zugrundegelegten Scans, klicke bitte auf die entsprechende Seitenzahl (in eckigen Klammern). ||
Ligt in der Obern-Graffschafft Catzenelenbogen / vnnd hat den Namen vom Zwingen / weil man da ein gantzes Heer auffhalten / vmbgeben / vnnd wegen deß hohen Bergs / der Lachen / Holtz / vnnd Landgraben / etc. zwingen kan / wie Sawer in dem Stätt-Buch saget; der auch am 288. Blat schreibet / daß es einen Landgraben allda mit fliessenden Wassern / ein Meyl wegs / biß in den Rhein / bey Gernßheim / habe. Der Stickleberg / oder Moelibocus, ist oben eben / vnd gleich / vmbher mit Wälden vnd allerley Bäumen / Eychen / Buchen / Dannen / Linden / Castaneen / Obs / vnd andern schönen Bäumen gezieret / den Zwingenburger / Auerbacher / Alsbacher / vnd Benßheimer zustehend / verwahret mit 2. Schlössern / Auerberg / vnd Bickenbach / darzwischen der Melibocus, vnnd Zwingenburg / die Statt vnnd Schloß vnten daran ligend / ein Mahlstein deß gantzen Hessen / zwischen Pfaltz / Mäyntzer-Bisthumb / Francken vnnd dem Odenwald; In der Mitte zwischen Franckfurt / vnnd Heydelberg / vom Mäyn / Rhein / vnnd Necker / verwahret: Zehen andere Berge rings vmbher diesen Moelibocum auff ihren Achseln tragende / darauff er ruhet / vnd viel harter gesunder Brunnquellen außschüttet: Viel nutzliche Kräuter zu der Artzney herfür bringet; vnnd den edlesten Wein an der Bergstraß gibet, von welchem Berg man in zehen Herrn Landen / vnd auff gar viel Stätte herumb sehen kan. [151] Obgedachter Dilichius, am 37. Blat / meldet / daß diese Statt den Namen deßwegen habe / weil es ein gezwungen Orth vom Gebürge / Morassen / vnnd Wälden. Dann auff der einen Seiten seyten seye der hohe Malcheberg (Melibocus) ob dem alten Berg-Schloß Bickebach / der auch seiner Höhe / vnnd Spitze halber / von den Innwohnern der Spitzberg genant werde. Auff der andern Seiten seyen Wälde / Erlen / grosse Lachen / Sümpff / vnnd Gräben / auch biß an den Rhein hinan. Die Kirch dieser Statt habe Graff Eberhard zu Catzenelenbogen / so im Jahr 1403. verstorben / gebawet. Julius Wilhelm Zincgreff / in Teutscher Nation Sinnreichen Reden / im 1. Theil / am 326. Blat / schreibet von diesem Orth also: An der Bergstraß ligen 2. Stätte nahe beysammen / Benßheim / so Pfältzisch / vnnd Zwingenberg / so Landgräffisch. Diese vexieret man mit Käsen / jene mit dem hinden Nachkommen / weil sie / wie ich berichtet / (sagt er) in einer Pfältzischen Vehd / als sie auffgebotten waren / mit ihrem Fahnen zu spat kommen. Daher noch ein Sprichwort: Sie kommen hernach / wie die von Benßheim.
An. 1647. kurtz nach Eintritt deß Aprilen / wurden die Frantzosen in Zwingenberg / von den Franckenthalern / vnd Höchstern / vberfallen.
Vnfern von Zwingenberg ligt das schöne Schloß vnnd Berghauß Liechtenberg / am Eingang deß Ottenwalds / ist fast in die Vierung gebawet / vnd mit Gebürge vnnd Wälden vmbgeben.
| ← [[{{{TOP}}}{{{VOR}}}|{{{VOR}}}]] | {{{ORT}}} | [[{{{TOP}}}{{{NAR}}}|{{{NAR}}}]] → |